**İstanbul Universiteti-Cərrahpaşa** — İstanbulda yerləşən Türkiyə dövlət universiteti. 2018-ci ildə bəzi fakültə, institut, kollec və peşə məktəbləri İstanbul Universitetindən ayrılaraq İstanbul Universiteti-Cərrahpaşa adı altında yeni universitet kimi yaradılıb. Adını İstanbulun Cərrahpaşa səmtinə də adını verən Cərrah Mehmed Paşadan almaqdadır. 12 fakültə, 6 institut, 1 kollec, 5 peşə məktəbi və 17 tədqiqat mərkəzinə malikdir. 8 kampusu olan universitetin rektorluğu Avcılarda yerləşir. Universitet iki dildə, türk və ingilis dillərində təhsil verir.

Tarixi
------

Dünyanın 20 ən qədim universiteti arasında yer alan və Türkiyə Respublikasının ilk müasir universiteti olan İstanbul Universiteti, İstanbul-Cerrahpaşa Universitetinin əsasını təşkil edir. İstanbul Universiteti, 2018-ci ildə 23 fakültə, 17 institut, 2 məktəb, 7 peşə məktəbi, 44 elmi-tədqiqat mərkəzi, 12 şəhərcik, 6000-ə yaxın professor-müəllim heyəti, 12 min inzibati heyəti və 170 min-dən çox bakalavr tələbəsini özündə birləşdirirdi. Lakin bu böyümənin gətirdiyi problemlər zaman keçdikcə daha da artıb və həll olunmaz bir prosesə irəliləyirdi.

Gündən-günə sıxlaşan şəhərlər, onların əhalisinin durmadan artması, getdikcə çətinləşən nəqliyyat və məskunlaşma problemləri, eləcə də inzibati-təsərrüfat məsələlərinin həllində qarşıya çıxan çətinliklər və böyük universitetlərin idarə olunmasında formalaşan maliyyə, akademik və təhsil problemləri iri universitetlərin bölünməsi məsələsi gündəmə gətirməyə başlamışdı. Nəticə etibarilə 2018-ci ildə İstanbul Universiteti biri İstanbul Universiteti, digəri isə İstanbul Universiteti-Cərrahpaşa olmaqla ikiyə bölündü. Universitetin ilk rektoru olaraq Cərrahpaşa Tibb Fakültəsi müəllimi Prof. Dr. Nuri Aydın təyin edildi.

Universitetin yaranma tarixi onun loqosunda "1453" kimi təqdim olunur. Universitet rəhbərliyinin 2019-cu ildə qəbul etdiyi qərarla tibb fakültəsinin yaranma tarixi 1827-ci il olaraq qəbul edilib.

Akademik
--------

Hazırda İstanbul Universiteti-Cərrahpaşa, 6794 əməkdaş, 2313 akademik, 4481 inzibati heyət ilə 33 minə yaxın tələbəyə xidmət göstərir. Universitet Avcılar, Bahçeköy, Bakırköy, Böyükçəkməcə, Cərrahpaşa, Hasəki, Sultanqazi və Şişli olmaqla 8 kampusda fəaliyyətini davam etdirir.

### Fakültələr

* Cerrahpaşa tibb fakültəsi
* Mühəndislik fakültəsi
* Baytarlıq fakültəsi
* Meşəçilik fakültəsi
* Florens Naytingel tibb bacısı fakültəsi
* Həsən Əli Yücəl təhsil fakültəsi
* Sağlamlıq elmləri fakültəsi
* İdman elmləri fakültəsi
* Stomatologiya fakültəsi
* Əczaçılıq fakültəsi
* İdarəetmə fakültəsi
* İqtisadiyyat fakültəsi

### İnstitutlar

* Kardiologiya İnstitutu
* Məhkəmə Tibb və Məhkəmə Ekspertizası İnstitutu
* Ağciyər Xəstəlikləri və Vərəm İnstitutu
* Nevroloji Elmlər İnstitutu
* Lisansüstü Təhsil İnstitutu
* Nanotexnologiya və Biotexnologiya İnstitutu

İstinadlar
----------

1. ↑  "Başbakanlık Mevzuatı Geliştirme ve Yayın Genel Müdürlüğü". www.resmigazete.gov.tr. 15 August 2019 tarixində arxivləşdirilib. İstifadə tarixi: 18 January 2021.
2. ↑  *Haber7.* "İstanbul'un bu semtine neden Cerrahpaşa denildi?". Haber7 (türk). 2018-10-18 tarixində arxivləşdirilib. İstifadə tarixi: 2024-04-13.
3. 1 2 3  *Üniversitesi-Cerrahpaşa, İstanbul.* "İstanbul Üniversitesi-Cerrahpaşa". iuc.edu.tr (türk). 2024-02-13 tarixində arxivləşdirilib. İstifadə tarixi: 2024-04-16.
4. ↑  "Istanbul University—Cerrahpaşa Campuses". 18 January 2021. 10 June 2019 tarixində arxivləşdirilib.
5. ↑  "İSTANBUL UNIVERSITY CERRAHPAŞA MEDICAL FACULTY (ENGLISH)". 18 January 2021. 22 January 2021 tarixində arxivləşdirilib.
6. ↑  "Cerrahpaşa Tıp Fakültesi'nin kuruluş tarihi değiştirildi". www.ntv.com.tr (türk). 13 August 2020 tarixində arxivləşdirilib. İstifadə tarixi: 18 January 2021.

|  |  |
| --- | --- |
|  Bu şablona bax   Sosial şəbəkələrdə | Facebook · Twitter |
| Foto, video və audio | Instagram · YouTube |
| Normativ yoxlama | ISNI: 0000000417975496 · LCCN: n82145519 · VIAF: 280657291 · WorldCat VIAF: 280657291 |